UCL Skårup Seminarium

University College Lillebælt Skårup seminarium (tidligere Skårup Statsseminarium og Skårup Seminarium, Svendborg) var et dansk kombineret lærer- og pædagogseminarium ved Svendborg på Sydfyn 1803-2010. I de sidste to år var seminariet en del af University College Lillebælt (UCL), 2008-10, da UCL lukkede Skårup Seminarium pga. dårlig økonomi.

Historie 

Skårup Statsseminarium blev oprettet ved kongeligt reskript af 3. juni 1803 og begyndte sin virksomhed 5. okt. samme år i den østlige sidebygning af præstegården hos amtsprovst P.A. Wedel (død 1842), der var den egentlige stifter af seminariet.

Efter Wedels afskedigelse blev Didrik August Holberg konstitueret leder i 1835. Året efter fik seminariet sin egen bygning på en to tdr. stort jordlod ved siden af præstegården. Den blev bygget i rød tegl, og i 1920 blev den kalket gul. Bygningen fungerer stadig. Der blev ved bygningen anlagt en stor seminariehave, der var en del af undervisningen. Ved haven blev anlagt en gymnastikplads og et gymnastikhus.

Holberg tog sin afsked i 1850, da han blev valgt ind i Landstinget. Efter Holberg overtog Jens Christoffer Schurmann posterne som forstander for seminariet og sognepræst. Han var forstander til sin død i 1891. I 1894 blev præste- og forstandergerningen delt i to, og der blev bygget en forstanderbolig i seminariehaven. Huset bruges i dag til undervisning.

I 2001 blev alle statsseminarier nedlagt og omdannet til selvejende institutioner.

I 2008 blev pædagoguddannelsen en del af Skårup seminarium. Samtidig med at seminariet blev en del af University College Lillebælt.

I 2009 introducerede seminariet en ny profil, der skal gøre samarbejdet mellem de to uddannelser stærkere. Derfor blev en del fag skåret fra også for at undgå specialisering.

I 2010 lukkede læreruddannelsen og pædagoguddannelsen på grund af dårlig økonomi, og de studerende blev overført til Odense.

Fag

Sløjd 
Sløjd blev indført på Skårup Seminarium i 1902, da en nyindrettet sløjdsal kunne indvies. Indtil 1978 var der to sløjdretninger i Danmark, og af disse fulgte man i Skårup Askov Skolesløjd. Forstander Th. Egebæk var askovsløjder til fingerspidserne og i en årrække formand for Sløjdforeningen af 1902 og redaktør af Sløjdbladet, begge i askovregi. Af seminariets sløjdlærere må nævnes Ejvind Madsen (født 1909), Theodor V. Nielsen (født 1935) (lærer i sløjd og skrivning 1973-2003) og Ove Eskildsen.

Forstandere 
 1803-1842 P.A. Wedel
 1842-1850 D.A. Holberg
 1851-1891 J.C. Schurmann (1812-1891)
 1891-1894 C. F. Skouboe
 1894-1915 J.F.L. Klingemann
 1915-1929 Edvard Larsen
 1930-1950 Th. Egebæk (1883-1971)

Rektorer 
 1950-1972 Gunnar Schmidt-Nielsen
 1972-1996 Jens Peder Jensen
 1996-2003 Bjarne Møller Jørgensen
 2003-2008 Jørgen Knudsen (fra 2007 studierektor)

Studierektorer 
 2008-2010 Åge Nipper

Kendte elever dimitteret fra Skårup 
 1827 Niels Kjærbølling (1806-1871)
 1858 Emil Rostrup (1831-1907)
 1873 K.M. Klausen (1852-1924)
 1901 G.J. Arvin (1880-1962)
 1902 Johannes Brøndum-Nielsen (1881-1977) 
 1916 Gunnar Galatius (1888-1975)
 1918 Thomas Peter Hejle (1891-1952)
 1936 Poul Vynne (1906-1971)
 1949 Karl Otto Meyer (1928-2016)
 1957 Kurt Bay-Petersen (f. 1935)
 1982 Anders Bondo Christensen (f. 1959), formand for Danmarks Lærerforening (2002-2020)

Referencer

Litteratur 
 J. Schurmann: Historiske Efterretninger om det kongelige Skolelærer-Seminarium i Skaarup, Tidsrummet 1803-53. 1853.
 Skaarup Seminarium 1803-1903. 1903.
 Skårup Seminarium 1803-1953. 1953.

Seminarier
Etableret i 1803
Bygninger, konstruktioner og anlæg i Svendborg Kommune
Professionshøjskoler
Ophørt i 2010